OBEC  ZLATNÍKY

Zásady hospodárenia s finančnými
prostriedkami obce Zlatníky

Obecné zastupiteľstvo v Zlatníkoch na základe § 9 zákona SNR č. 369/1990 Zb. o obecnom zriadení v znení neskorších predpisov s použitím zákona  NR SR č. 523/2004 Z. z. o rozpočtových pravidlách verejnej správy v znení neskorších predpisov a zákona NR SR č. 583/2004 Z. z. o rozpočtových pravidlách územnej samosprávy v znení neskorších predpisov 
vydáva 
Zásady  hospodárenia s finančnými prostriedkami Obce Zlatníky
(ďalej len „Zásady“).

Časť I.
Úvodné ustanovenia
§ 1
Účel  
Tieto zásady upravujú:
1.	Postavenie a funkciu rozpočtu obce  Zlatníky (ďalej len „obec“).
2.	Rozpočtový proces obce.
3.	Zodpovednosť za rozpočtové hospodárenie obce.
4.	Finančnú kontrolu. 

§ 2
Pojmy 
Na účely týchto Zásad sú definované nasledovné  pojmy:
Rozpočet - základný nástroj finančného hospodárenia v príslušnom rozpočtovom roku, ktorým sa riadi financovanie úloh a funkcií obce v príslušnom rozpočtovom roku. Rozpočet obce je súčasťou rozpočtu sektora verejnej správy.
Viacročný rozpočet - strednodobý ekonomický nástroj finančnej politiky obce, v ktorom sú v rámci jeho pôsobnosti vyjadrené zámery rozvoja územia a potrieb obyvateľov najmenej na tri rozpočtové roky.
Rozpočtový proces - zostavovanie, schvaľovanie, plnenie vrátane zmien, monitorovanie a hodnotenie rozpočtu obce, vrátane prípravy a schvaľovania záverečného účtu obce. 
Návrh rozpočtu - ucelený súbor rozpočtových požiadaviek.
Programové rozpočtovanie - systém plánovania, rozpočtovania a hodnotenia, ktorý kladie dôraz na vzťah medzi verejnými rozpočtovými zdrojmi (rozpočet obce) a očakávanými výstupmi a výsledkami realizovaných činností, ktoré sú financované z rozpočtu obce. 
Programový rozpočet - rozpočet, ktorý rozdeľuje výdavky rozpočtu obce do jednotlivých programov a jeho častí. Je to transparentný systém, ktorý zdôrazňuje vzťah medzi rozpočtovými výdavkami a očakávanými výstupmi a výsledkami realizovaných rozpočtových programov.
Programová štruktúra - logická, hierarchicky usporiadaná konštrukcia, ktorá je účelne vytváraná vo vzťahu k zámerom a cieľom obce. Programovú štruktúru vo všeobecnosti tvoria programy, podprogramy a prvky (projekty).
Program - skupina navzájom súvisiacich aktivít (prác, činností, dodávok) vykonávaných na splnenie definovaných cieľov a zámerov. Program sa vo všeobecnosti delí na podprogramy, prvky a/alebo projekty. Každý program obsahuje zámery, ciele a merateľné ukazovatele. Program má priradený stručný, výstižný názov.
Podprogram - ucelená časť programu, ktorá obsahuje vzájomne súvisiace aktivity. Podprogram zvyšuje transparentnosť programu a špecifikuje súvisiace tematické a výdavkové skupiny programu. Podprogram vo všeobecnosti tvoria prvky a/alebo projekty. Podprogram má priradený stručný, výstižný názov. 
Prvok - časovo neohraničená bežná aktivita/aktivity, ktorá „produkuje“ tovar alebo službu. Každý prvok má priradený stručný, výstižný názov.
Projekt - časovo ohraničená aktivita, ktorá produkuje špecifický tovar alebo službu. Projekt a prvok sú z hľadiska významu rovnocenné časti podprogramu a sú súhrnom aktivít, ktoré je možné na základe ich zamerania zoskupiť do podprogramu. Každý projekt má priradený stručný, výstižný názov
Zámer - vyjadruje očakávaný pozitívny dôsledok (dopad) dlhodobého plnenia príslušných cieľov.
Cieľ - forma na vyjadrenie výstupu alebo výsledku, prostredníctvom ktorého sa dosahuje plnenie zámeru. Existujú:
a)	výstupové ciele (výstupovo orientované ciele) - vyjadrujú konkrétne výstupy, tzn. tovary a služby produkované obcou;
b)	krátkodobé výsledkové ciele (výsledkovo orientovaný cieľ) -  vyjadrujú okamžité výsledky, ktoré sa prejavia po relatívne krátkom čase (približne do, resp. okolo 1 roka) ako priamy efekt pôsobenia výstupov;  
c)	strednodobé výsledkové ciele (výsledkovo orientovaný cieľ) - vyjadrujú výsledky, ktoré sa majú dosiahnuť za obdobie dlhšie ako jeden rok.
Výstup - tovary a služby produkované obcou.
Výsledok - spoločensko-ekonomické zmeny spôsobené plnením programov, ktoré sú dosahované v strednodobom a krátkodobom rámci.
Merateľný ukazovateľ - nástroj na monitorovanie a hodnotenie plnenia cieľa, resp. nástroj, prostredníctvom ktorého meriame pokrok pri plnení cieľa. 
Rozpočtový harmonogram - dokument, stanovujúci termíny plnenia jednotlivých úloh, ktoré vyplývajú z rozpočtového procesu. Rozpočtový harmonogram určuje výstupy úloh a zodpovednosť za ich plnenie.
Rozpočtová požiadavka - súbor plánovaných výdavkov obce pre plnenie zámerov a cieľov obce a súbor odhadov príjmov obce. Rozpočtová požiadavka sa predkladá v štandardizovanej forme.
Požiadavka na zmenu rozpočtu - súbor plánovaných výdavkov obce pre plnenie zámerov a cieľov obce a súbor odhadov príjmov obce, ktorá sa líši od rozpočtovej požiadavky. Požiadavka na zmenu rozpočtu sa predkladá v štandardizovanej forme.
Finančné plnenie rozpočtu - plnenie príjmov a výdavkov obce podľa schváleného rozpočtu obce.
Programové plnenie rozpočtu - plnenie plánovaných (očakávaných) cieľov stanovených v rámci jednotlivých programov.
Monitorovacia správa - dokument, ktorý obsahuje informáciu o finančnom plnení rozpočtu obce a informáciu o priebežnom programovom plnení rozpočtu obce. 
Monitorovanie - systematický proces zberu, triedenia a uchovávania relevantných informácií o vecnom a finančnom plnení programov. Údaje získané monitorovaním sa využívajú pri monitorovaní výkonnosti. Monitorovanie výkonnosti je priebežné sledovanie plnenia cieľov a merateľných ukazovateľov programu počas celého obdobia jeho realizácie. Výsledky monitorovania sa prezentujú v monitorovacej správe
Hodnotiaca správa - dokument, ktorý obsahuje informáciu o splnení alebo nesplnení programového rozpočtu obce. Hodnotiaca správa je súčasťou záverečného účtu obce.
Hodnotenie - systematická a analytická činnosť, ktorá na základe analýzy kritérií relevantnosti, účinnosti, efektívnosti, hospodárnosti, užitočnosti, dopadu, stability a udržateľnosti, poskytuje spoľahlivé závery o výstupoch, výsledkoch, dôsledkoch a celkových účinkoch programu.

Časť II.
Rozpočet obce

§ 1
Základné ustanovenia

1.	Obec  zostavuje a schvaľuje svoj rozpočet a podľa neho hospodári. 
2.	Rozpočet obce sa zostavuje v súlade s platnou právnou úpravou najmenej na tri rozpočtové roky, ako tzv. viacročný rozpočet.
3.	Viacročný rozpočet obce tvorí:
a)	rozpočet obce na príslušný rozpočtový rok, 
b)	rozpočet obce na rok nasledujúci po príslušnom rozpočtovom roku, 
c)	rozpočet obce na rok nasledujúci po roku, na ktorý sa zostavuje rozpočet podľa písmena b).
4.	Rozpočtový rok je zhodný s kalendárnym rokom. V rozpočte obce sa uplatňuje rozpočtová klasifikácia v súlade s osobitným predpisom a programová klasifikácia. 
5.	Rozpočet obce sa vnútorne člení na:
a)	časť, ktorá obsahuje bežné príjmy a bežné výdavky (ďalej len „bežný rozpočet“),  
b)	časť,  ktorá  obsahuje  kapitálové  príjmy  a  kapitálové výdavky (ďalej len „kapitálový rozpočet“), 
c)	časť finančných operácií.
6.	Rozpočet obce sa navonok člení podľa programovej štruktúry. 
7.	Rozpočet obce sa podľa odseku 5 zostavuje ako vyrovnaný alebo prebytkový. Obec je     povinná  zostaviť svoj  bežný  rozpočet  ako  vyrovnaný  alebo  prebytkový;  kapitálový rozpočet  sa  môže  zostaviť ako schodkový,  ak  tento schodok  možno  kryť zostatkami finančných prostriedkov obce z minulých rokov, návratnými zdrojmi financovania alebo je tento schodok krytý prebytkom bežného rozpočtu v príslušnom rozpočtovom roku. Ak je bežný rozpočet alebo kapitálový rozpočet zostavený ako prebytkový, možno prebytok príslušného rozpočtu použiť na úhradu návratných zdrojov financovania.
8.	Rozpočet obce zahŕňa rozpočet rozpočtovej organizácie (ZŠ Zlatníky), ktorej je zriaďovateľom. 
9.	Súčasťou  rozpočtu obce sú aj  finančné operácie, ktorými sa vykonávajú prevody     z peňažných fondov obce a realizujú sa návratné zdroje financovania a ich splácanie. Za finančné operácie sa považujú aj poskytnuté pôžičky a návratné finančné výpomoci z rozpočtu  obce a ich  splátky,  vystavené  a prijaté  zmenky,  predaj  a obstaranie majetkových  účastí. Finančné operácie nie sú súčasťou príjmov a výdavkov rozpočtu obce. 

§ 2
Príjmy a výdavky rozpočtu

1.	Príjmami rozpočtu obce sú:
a)	výnosy miestnych daní a poplatku, 
b)	nedaňové príjmy z vlastníctva a z prevodu vlastníctva majetku obce a z činnosti obce 
c)	výnosy z finančných prostriedkov obce,
d)	sankcie za porušenie  právnych predpisov a VZN uložené obcou,
e)	dary a výnosy dobrovoľných zbierok v prospech obce,
f)	podiely na daniach v správe štátu podľa osobitného predpisu,
g)	dotácie zo štátneho rozpočtu na úhradu nákladov preneseného výkonu štátnej správy v súlade so zákonom o štátnom rozpočte na príslušný rozpočtový rok a dotácie zo štátnych fondov,
h)	ďalšie dotácie zo štátneho rozpočtu v súlade so zákonom o štátnom rozpočte na príslušný rozpočtový rok,
i)	účelové dotácie z rozpočtu VÚC alebo z rozpočtu inej obce na realizáciu zmlúv podľa osobitného predpisu,
j)	prostriedky z Európskej únie a iné prostriedky zo zahraničia poskytnuté na konkrétny účel,
k)	prostriedky mimorozpočtových peňažných fondov,
l)	návratné zdroje financovania,
m)	iné príjmy ustanovené osobitnými predpismi.   

	Za vlastné príjmy rozpočtu obce sa považujú príjmy rozpočtu obce podľa odseku 1 písm. a) až f). Za vlastné príjmy sa považujú aj príjmy podľa ods 1 písm. m). O použití vlastných príjmov rozhoduje obec samostatne. Ak darca určí účel poskytnutých prostriedkov podľa odseku 1 písm.e), obec je povinná tento účel dodržať. Príjmy rozpočtu obce podľa ods. 1 písm. g) až j) je obec povinná použiť len v súlade s účelom, na ktorý sa prostriedky poskytli.

2.	Z rozpočtu obce sa uhrádzajú:
a)	záväzky obce vyplývajúce z plnenia povinností upravených osobitnými predpismi,
b)	výdavky na výkon samosprávnych  funkcií podľa osobitných predpisov ,
c)	výdavky na úhradu nákladov preneseného výkonu štátnej správy podľa osobitných predpisov,
d)	výdavky spojené so správou, údržbou a zhodnocovaním majetku obce, 
e)	záväzky vzniknuté zo spolupráce s inou obcou alebo VÚC, prípadne s ďalšími osobami na zabezpečenie úloh vyplývajúcich z pôsobnosti obce, vrátane záväzkov vzniknutých zo spoločnej činnosti,
f)	výdavky vyplývajúce z medzinárodnej spolupráce obce,
g)	úroky z prijatých úverov, pôžičiek a návratných finančných výpomocí,
h)	iné výdavky ustanovené osobitným predpisom.

3.	Výdavky z rozpočtu obce sa uhrádzajú na základe riadnych daňových a účtovných dokladov.

4.	Z rozpočtu obce sa môžu poskytovať dotácie:
právnickým osobám a fyzickým osobám - podnikateľom, ktorí majú sídlo alebo trvalý pobyt na území obce za podmienok ustanovených "VZN o poskytovaní  dotácií z rozpočtu Obce Zlatníky." Tieto prostriedky podliehajú ročnému zúčtovaniu s rozpočtom obce a ich poskytovaním nemožno zvýšiť celkový dlh obce. 

5.	Z rozpočtu obce sa môžu uhrádzať aj osobitné výdavky, ktorými v zmysle výnosu             MF  SR z 8.12.2004  sú:
4.1	vzdelávanie zamestnancov a to na:
a)	školenia, kurzy, semináre, porady, konferencie, sympóziá, kongresy,
b)	periodickú tlač a neperiodickú tlač a iné prostriedky slúžiace na vzdelávanie zamestnancov pre potreby obce,
4.2	poistenie, a to na:
a)	zmluvné poistenie majetku,
b)	poistenie liečebných nákladov v zahraničí pre zamestnancov obce vyslaných obcou na zahraničnú pracovnú cestu,
4.3	obstaranie a technické zhodnotenie stravovacích zariadení,
4.4	zakúpenie vencov a kytíc na pietne akty ,
4.5	reprezentačné a propagačné účely (v zmysle Vnútorného predpisu o rozsahu a spôsobe použitia výdavkov na reprezentačné a propagačné účely).

ČASŤ III.
Rozpočet rozpočtovej organizácie (ZŠ Zlatníky)

1) Rozpočtová organizácia je právnická osoba obce, ktorá je svojimi príjmami a výdavkami napojená na rozpočet obce. Hospodári samostatne podľa schváleného rozpočtu s prostriedkami, ktoré jej určí zriaďovateľ v rámci svojho rozpočtu.
2)  Rozpočtová organizácia hospodári s rozpočtovými finančnými prostriedkami a s finančnými prostriedkami, ktoré prijala od iných subjektov.
3)  Rozpočtová organizácia sústreďuje všetky príjmy svojho rozpočtu na príjmovom účte a realizuje
všetky svoje výdavky zo svojho výdavkového účtu.
4) Rozpočtová organizácia hospodári samostatne podľa schváleného rozpočtu s prostriedkami, ktorých výšku jej určí obec v rámci svojho rozpočtu na príslušný rozpočtový rok.
5) Presun finančných prostriedkov v rámci rozpočtu rozpočtovej organizácie je v právomoci riaditeľa rozpočtovej organizácie (ZŠ Zlatníky), pričom nesmie byť narušená vyrovnanosť rozpočtu. O presune finančných prostriedkov v rozpočte písomne oboznámi svojho zriaďovateľa.
6) Rozpočtová organizácia môže prekročiť rozpočtovaný limit výdavkov o prostriedky
a)  prijaté od iných subjektov na základe darovacej zmluvy,
b)  prijaté na základe zmluvy o združení (§829 až 841 občianskeho zákonníka) 
c)  prijaté od iných subjektov, napríklad formou dotácie alebo grantu, 
d)  získané z rozdielu medzi výnosmi a nákladmi z podnikateľskej činnosti po zdanení, 
e)  prijaté z poistného plnenia zo zmluvného poistenia alebo zákonného poistenia 
f)  prijaté z úhrad stravy, (§ 152 Zákonníka práce)
g) prijaté od fyzickej osoby alebo právnickej osoby podľa osobitného predpisu,  
           (zákon č.597/2003 Z.z.)
h) prijaté od úradu práce, sociálnych vecí a rodiny podľa osobitného predpisu (zákon 
    č.5/2004 Z.z.) 
i) prijaté od účastníkov konania o obnove evidencie niektorých pozemkov a právnych 
   vzťahov k nim (zákon č.180/1995 Z.z.) 
j) prijaté od rodičov, iných osôb, ktorí majú voči dieťaťu vyživovaciu povinnosť, alebo 
   žiakov na úhradu niektorých nákladov v súlade s osobitnými predpismi (školský zákon) 
7) Prostriedky podľa odseku 6 písm. a) až d) vedie rozpočtová organizácia na samostatnom mimorozpočtovom účte. Ostatné prostriedky vedie rozpočtová organizácia na príjmovom rozpočtovom účte. Tieto prostriedky môže rozpočtová organizácia použiť len prostredníctvom príjmov a výdavkov svojho rozpočtu. 
8) Školy a školské zariadenia sú povinné zasielať zriaďovateľovi „Avízo o prijatých finančných prostriedkoch“. Prijaté finančné prostriedky sú povinné zaslať na účet obce  do 10. dňa príslušného mesiaca za predchádzajúci mesiac. Prijaté finančné prostriedky za mesiac december je potrebné zaslať na účet obce  do 22. decembra, v ojedinelých prípadoch do 29. decembra príslušného kalendárneho roka. 
Avízo musí obsahovať: 
-	rozpis získaných finančných prostriedkov
-	celková suma finančných prostriedkov
9) Rozpočtová organizácia (ZŠ Zlatníky) predkladá svojmu zriaďovateľovi spolu so štvrťročnými výkazmi v zmysle platných právnych predpisov aj plnenie rozpočtu, najneskoršie však do 15. dňa po skončení štvrťroka.

Časť IV.
Rozpočtový proces 

§ 1
Subjekty rozpočtového procesu

1.	Na rozpočtovom procese sa podieľajú jednotlivé subjekty v rozsahu uvedenom v týchto Zásadách,  a to:
a)	obecný úrad,
b)	starostka obce, 
c)	obecné zastupiteľstvo.

§ 2
Hlavné úlohy subjektov v rozpočtovom procese 

1.   Starosta obce najmä:
a)	riadi rozpočtový proces,
b)	predkladá návrh rozpočtu na rokovanie obecného zastupiteľstva,
c)	predkladá návrh na zmenu rozpočtu na rokovanie obecného zastupiteľstva , 
d)	predkladá návrh záverečného účtu na rokovanie obecného zastupiteľstva.

2.   Obecné zastupiteľstvo najmä:
a)	schvaľuje rozpočet obce na príslušný rozpočtový rok, zmeny rozpočtu a použitie rezervného fondu,  
b)	kontroluje finančné a programové plnenie rozpočtu obce a prerokúva monitorovacie správy,
c)	schvaľuje záverečný účet obce, rozhoduje o použití mimorozpočtových peňažných fondov, o použití prebytku rozpočtového hospodárenia a o spôsobe úhrady schodku rozpočtového hospodárenia,
d)	rozhoduje o prijatí úveru alebo pôžičky, 
e)	schvaľuje a rozhoduje o združovaní prostriedkov obce.

3. Obecný úrad zabezpečuje organizačné a administratívne úkony súvisiace s rozpočtovým procesom, najmä:
a)	zabezpečuje odborné podklady potrebné na správne a úplné spracovanie návrhu rozpočtu obce a návrhu na zmenu rozpočtu obce, 
b)	sústreďuje a spracúva rozpočtové požiadavky a požiadavky na zmenu rozpočtu od fyzických a právnických osôb a subjektov rozpočtového procesu podľa týchto Zásad, 
c)	vyhodnocuje výsledky hospodárenia za uplynulé obdobie,
d)	spracúva  hodnotiace správy a záverečný účet obce,
e)	na požiadanie obecného zastupiteľstva spracováva jednotlivé podkladové materiály, rozbory a pod.,
f)	zabezpečuje spracovávanie podkladov a výkazníctvo vo vzťahu k príslušným orgánom v súlade s osobitnou právnou úpravou,
g)	vedie účtovníctvo o stave a pohybe majetku obce, o príjmov a výdavkoch a o finančných vzťahoch k štátnemu rozpočtu podľa zákona č.431/2002 Z. z. o účtovníctve v znení neskorších predpisov a podľa rozpočtovej klasifikácie platnej v zmysle osobitných predpisov.

Časť V.
Zostavovanie a schvaľovanie rozpočtu

§ 1
Zostavovanie rozpočtu

1.	Práce na zostavení návrhu rozpočtu obce riadi starosta obce.
2.	Starosta obce zostavuje návrh rozpočtu obce v súčinnosti s jednotlivými subjektmi rozpočtového procesu, ktoré sú povinné mu predkladať  rozpočtové požiadavky v stanovenej forme a lehotách. 
3.	Rozpočtová organizácia (ZŠ Zlatníky) je povinná do 30.11. príslušného roka predložiť návrh rozpočtu starostovi obce, ktorý je súčasťou celkového návrhu rozpočtu obce Zlatníky.
4.	Pri zostavovaní a schvaľovaní návrhu rozpočtu obce je obec povinná prednostne zabezpečiť krytie  všetkých záväzkov, ktoré pre neho vyplývajú  z plnenia  povinnosti ustanovených osobitnými predpismi a súčasne zabezpečiť súlad rozpočtu so zámermi a cieľmi.
5.	Zostavený návrh rozpočtu obce prerokuje účtovníčka so starostom obce, ktorý ho odsúhlasí pred schvaľovacím procesom v obecnom zastupiteľstve.

§ 2
Schvaľovanie rozpočtu

1.	Starosta obce predkladá ním odsúhlasený návrh rozpočtu obce a ZŠ Zlatníky na prerokovanie   a na schválenie obecnému zastupiteľstvu. 
2.	Pri schvaľovaní rozpočtu musia všetky dodatočne uplatnené poslanecké návrhy obsahovať informáciu o zdroji na krytie výdavkov týchto návrhov a súvis so zámermi a cieľmi obce.
3.	Po schválení rozpočtu obec vykoná rozpis rozpočtu na svoje rozpočtové organizácie (ZŠ Zlatníky) vo svojej zriaďovateľskej pôsobnosti, najneskoršie do 30 dní odo dňa schválenia rozpočtu.
3.         K návrhu rozpočtu a k jeho zmenám dáva stanovisko hlavný kontrolór obce. 

§ 3
Rozpočtové provizórium 

1.	Ak rozpočet obce neschváli obecné zastupiteľstvo do 31. decembra bežného roka, obec hospodári podľa rozpočtu obce predchádzajúceho rozpočtového roka, pričom výdavky uskutočnené počas rozpočtového provizória nesmú v každom mesiaci rozpočtového roka prekročiť 1/12 celkových výdavkov rozpočtu obce predchádzajúceho rozpočtového roka. Výnimku tvoria  výdavky uskutočnené počas rozpočtového provizória, ktoré sa uhrádzajú v súlade s termínmi splácania dohodnutými v predchádzajúcom rozpočtovom roku a výdavky uskutočnené počas rozpočtového provizória na povinnú úhradu podľa osobitných predpisov.
2.	Rozpočtové príjmy a výdavky uskutočnené počas rozpočtového provizória sa zúčtujú    s rozpočtom obce po jeho schválení.

Časť VI.
Pravidlá rozpočtového hospodárenia

§ 4
Rozpočtové hospodárenie 

1.	Obec hospodári s rozpočtovými prostriedkami podľa schváleného rozpočtu obce a počas roka kontroluje hospodárenie s rozpočtovými prostriedkami. 
2.	V prípade potreby na základe vývoja hospodárenia obec môže vykonať zmeny vo svojom rozpočte. 

§ 5
Časové a účelové použitie rozpočtových prostriedkov

1.	Rozpočtové prostriedky sa môžu použiť do konca kalendárneho roka s výnimkou tých prostriedkov, ktorých nevyčerpané zostatky v súlade s osobitnými predpismi možno použiť aj v nasledujúcich rozpočtových rokoch a to len na účely, na ktoré boli schválené v rozpočte obce. Na zaradenie príjmu alebo výdavku do plnenia rozpočtu obce v rozpočtovom roku je rozhodujúci deň pripísania alebo odpísania prostriedkov z príslušného účtu obce.
2.	Rozpočtové prostriedky možno použiť len na účely, na ktoré boli v rozpočte obce schválené.
3.	Obec môže na základe odôvodnenej žiadosti povoliť výnimku z časového použitia rozpočtových prostriedkov poskytnutých obcou formou dotácie, s výnimkou dotácií na úhradu nákladov preneseného výkonu štátnej správy a ďalších dotácií poskytovaných v súlade so zákonom o štátnom rozpočte na príslušný rozpočtový rok.
4.	Ak v priebehu rozpočtového roka vznikne potreba úhrady bežných výdavkov na odstránenie havarijného stavu majetku alebo na likvidáciu škôd spôsobených živelnými pohromami alebo inou mimoriadnou okolnosťou, ktoré nie sú rozpočtované a kryté príjmami bežného rozpočtu obce, môže obec na základe rozhodnutia obecného zastupiteľstva použiť prostriedky rezervného fondu.
5.	Na vyrovnanie časového nesúladu medzi príjmami a výdavkami bežného rozpočtu obce možno použiť príjmy kapitálového rozpočtu obce, ak sa vrátia do termínu ich použitia na rozpočtovaný účel, najneskôr však do konca rozpočtového roka. Za rovnakých podmienok je možné použiť prostriedky rezervného fondu.
Podľa § 10 ods. 7 zákona o rozpočtových pravidlách územnej samosprávy obce môžu zostaviť schodkový bežný rozpočet, pričom podmienka vyrovnaného, alebo prebytkového rozpočtu  ( rozpočet podľa § 10 ods. 3 písm. a/, b/, c/ ) musí byť dodržaná. 

§ 6
Pravidlá používania návratných zdrojov financovania

1.	Obec môže použiť návratné zdroje financovania len na úhradu kapitálových výdavkov. Na vyrovnanie časového nesúladu medzi príjmami a výdavkami bežného rozpočtu obce v priebehu rozpočtového roka sa tieto zdroje môžu výnimočne použiť za podmienky, že budú splatené do konca rozpočtového roka z príjmov bežného rozpočtu obce.
2.	Obec môže vstupovať len do takých záväzkov vyplývajúcich z návratných zdrojov financovania, ktorých úhrada dlhodobo nenaruší vyrovnanosť bežného rozpočtu obce v nasledujúcich rokoch. 
3.	Obec nesmie prevziať záruku za úver, pôžičku alebo iný dlh fyzickej osoby alebo právnickej osoby s výnimkou záruky prevzatej obcou za poskytnutie návratnej finančnej výpomoci zo štátneho rozpočtu.
4.	Obec môže prijať návratné zdroje financovania, len ak:
a)	celková suma dlhu obce neprekročí 60% skutočných bežných príjmov predchádzajúceho rozpočtového roka a
b)	suma ročných splátok návratných zdrojov financovania vrátane úhrady výnosov neprekročí 25% skutočných bežných príjmov predchádzajúceho rozpočtového roka. Do celkovej sumy dlhu sa nezapočítavajú záväzky z úverov poskytnutých z bývalých štátnych fondov a z úveru poskytnutého zo Štátneho fondu rozvoja bývania na výstavbu nájomných bytov vo výške splátok úveru, ktorých úhrada je zahrnutá v cene ročného nájomného za obecné nájomné byty. Do sumy ročných splátok návratných zdrojov financovania sa nezapočítava suma ich jednorazového predčasného splatenia.    
5.	Dodržiavanie podmienok na prijatie návratných zdrojov financovania preveruje pred ich prijatím hlavný kontrolór obce. Porušenie podmienok je povinný bezodkladne oznámiť Ministerstvu financií SR.

§ 8
Ozdravný režim a nútená správa

1.	Ozdravný režim predchádza zavedeniu nútenej správy. Obec je povinná zaviesť ozdravný režim, ak celková výška jeho záväzkov po lehote splatnosti presiahne 15 % skutočných bežných príjmov obce predchádzajúceho rozpočtového roka a ak neuhradilo niektorý uznaný záväzok do 60 dní odo dňa jeho splatnosti.
2.	Povinnosti starostu obce a hlavného kontrolóra obce pri ozdravnom režime sú stanovené v §19 zákona č. 583/2004 Z. z. o rozpočtových pravidlách územnej samosprávy v znení neskorších predpisov.

Časť VII.
Peňažné fondy obce

1.	Obec vytvára vlastné mimorozpočtové peňažné fondy. Tvorí ich zo zostatkov týchto fondov z minulých rokov, prebytku rozpočtového hospodárenia obce za uplynulý rozpočtový rok.
2.	Zostatky peňažných fondov koncom rozpočtového roka neprepadajú. O použití peňažných fondov rozhoduje obecné zastupiteľstvo.
3.	Prostriedky svojich peňažných fondov používa obec prostredníctvom svojho rozpočtu okrem prevodov prostriedkov medzi jednotlivými peňažnými fondmi navzájom a okrem prípadov, keď sa prostriedky peňažných fondov použijú len na vyrovnanie časového nesúladu medzi príjmami a výdavkami rozpočtu obce v priebehu rozpočtového roka.
4.	Obec vytvára tieto mimorozpočtové peňažné fondy:  
a)	rezervný fond
b)	sociálny fond

§ 1
Rezervný fond

1.	Rezervný fond sa tvorí z prebytku hospodárenia najmenej vo výške 10 %, ak obec nemá zriadený iný peňažný fond okrem sociálneho fondu do rezervného fondu sa prevedie celý prebytok hospodárenia. Ďalej môžu byť zdrojom fondu darované finančné prostriedky a zostatky z minulých rokov.
2.	Rezervný fond sa používa na nasledovné účely: 
a)	doplnenie zdrojov na obstaranie hmotného a nehmotného majetku,
b)	úhradu schodkového výsledku hospodárenia,
c)	krytie časového nesúladu medzi príjmami a výdavkami počas rozpočtového roka,
d)	obstaranie cenných papierov
e)	ak v priebehu rozpočtového roka vznikne potreba úhrady bežných výdavkov na 	odstránenie havarijného stavu majetku obce alebo na likvidáciu škôd spôsobených 	živelnými pohromami, alebo inou mimoriadnou okolnosťou, ktoré nie sú 	rozpočtované a kryté príjmami bežného rozpočtu

§ 2
Sociálny fond

1.	Sociálny fond sa tvorí z dohodnutého  prídelu do výšky 1% z celkového objemu  skutočne vyplatených miezd v bežnom roku, zo zostatku prostriedkov sociálneho fondu z minulých rokov. Tvorba sa nedotýka starostu obce.
2.	Použitie sociálneho fondu sa realizuje podľa osobitného vnútorného predpisu.

Časť VIII.
Zmena rozpočtu

§ 1
Zmena rozpočtu a rozpočtové opatrenia
1.	V priebehu roka je možné vykonať zmeny schváleného rozpočtu obce rozpočtovými opatreniami, ktorými sú:
a)	presun rozpočtových prostriedkov v rámci schváleného rozpočtu obce, pričom sa nemenia celkové  príjmy a celkové výdavky 
b)	povolené prekročenie  výdavkov pri dosiahnutí vyšších príjmov,
c)	viazanie rozpočtových výdavkov, ak ich krytie je ohrozené neplnením rozpočtovaných príjmov alebo by neplnenie bežných príjmov mohlo narušiť vyrovnanosť bežného rozpočtu ku koncu rozpočtového roku 
2.	Účtovníčka vedie operatívnu evidenciu o všetkých vykonaných rozpočtových          opatreniach v priebehu roka.
3.	Práce na zostavení návrhu zmeny rozpočtu obce riadi starosta obce.
4.	Účtovníčka zostavuje návrh na zmenu rozpočtu obce a vypracováva rozpočtové opatrenia.
5.	Pri zostavovaní a schvaľovaní návrhu na zmenu rozpočtu obce je obec povinná prednostne zabezpečiť krytie  všetkých záväzkov, ktoré pre neho vyplývajú  z plnenia  povinnosti ustanovených osobitnými predpismi a súčasne zabezpečiť súlad rozpočtu so zámermi a cieľmi.
6.	Zostavený návrh na zmenu rozpočtu obce prerokuje účtovníčka so starostom obce, ktorý ho odsúhlasí. K zmene rozpočtu dáva stanovisko hlavný kontrolór obce.

§ 2
Schvaľovanie zmeny rozpočtu obecným zastupiteľstvom

1.	Starosta obce predkladá ňou odsúhlasený návrh na zmenu rozpočtu  na schválenie obecnému zastupiteľstvu. 
2.	Pri schvaľovaní zmeny rozpočtu obce musia všetky dodatočne uplatnené poslanecké návrhy obsahovať informáciu o zdroji na krytie výdavkov týchto návrhov a súvis so zámermi a cieľmi obce.
3.	Vykonané zmeny rozpočtu nesmú narušiť vyrovnanosť bežného rozpočtu. 

§ 3
Schvaľovanie zmeny rozpočtu starostkou 

1.	Starosta obce je oprávnený schváliť rozpočtové opatrenia - povolené prekročenie  výdavkov pri dosiahnutí vyšších príjmov obce do sumy  3000,00 € bez prerokovania. 
2.	Starosta obce je oprávnený schváliť rozpočtové opatrenie – viazanie rozpočtových výdavkov do výšky 3000,00 €. 
3.	Starosta obce je oprávnený  schváliť rozpočtové opatrenia – rozpočtový presun  výdavkov v rámci schváleného rozpočtu obce  do výšky 3000,00 €.
4.	Rozpočtové opatrenia o zmene rozpočtu, ktoré schvaľuje starosta obce zoberie obecné zastupiteľstvo na vedomie najneskôr do 2 mesiacov po vykonanej zmene rozpočtu

Časť IX.
Zodpovednosť za hospodárenie a monitorovanie rozpočtového hospodárenia

1.	Za hospodárne, efektívne a účinné využívanie rozpočtových prostriedkov obce zodpovedá starosta obce.

Časť X.
Záverečný účet
§ 1
Finančné usporiadanie

1.	Po skončení rozpočtového roka obec finančne usporiada svoje hospodárenie, vrátane finančných vzťahov k fyzickým osobám - podnikateľom a právnickým osobám, ktorým poskytlo prostriedky zo svojho rozpočtu. Ďalej usporiada finančné vzťahy k štátnemu rozpočtu, štátnym fondom, rozpočtom iných obcí a VÚC. Po skončení rozpočtového roka obec o rozpočtovom hospodárení súhrnne spracuje správu k záverečného účtu obce.
2.	Obec je povinná dať si overiť účtovnú závierku audítorom.

§ 2
Hodnotenie a zostavovanie záverečného účtu

1.	Práce na zostavení záverečného účtu obce riadi starosta obce.
2.	Účtovníčka zostavuje záverečný účet obce.
3.	Záverečný účet obce obsahuje najmä:
a)	údaje o rozpočte obce, rozbor plnenia príjmov a výdavkov  v členení na bežný, kapitálový a finančné operácie, 
b)	hodnotenie plnenia programov obce
c)	použitie prebytku hospodárenia
d)	tvorba a použitie prostriedkov rezervného a sociálneho fondu
e)	finančné usporiadanie vzťahov voči štátnemu rozpočtu a zriadeným právnickým osobám, štátnym  fondom a ostatným právnickým a fyzickým osobám - podnikateľom
f)	bilanciu aktív a pasív,
g)	prehľad o stave a vývoji dlhu,
h)	návrh uznesenia
4.	Zostavený záverečný účet obce prerokuje účtovníčka so starostom obce, ktorý ho odsúhlasí.

§ 3
Schvaľovanie záverečného účtu 

1.	Starosta obce predkladá ním odsúhlasený záverečný účet obce na schválenie obecnému zastupiteľstvu, a to najneskôr do šiestich mesiacov po uplynutí rozpočtového roka.
2.	Prebytok rozpočtu obce po skončení roka neprepadá a je zdrojom tvorby rezervného fondu, prípadne iných fondov. O použití prebytku hospodárenia alebo spôsobe úhrady schodku rozhoduje obecné zastupiteľstvo pri prerokúvaní záverečného účtu.
3.	Záverečný účet obce schvaľuje obecné zastupiteľstvo výrokom:
a)	celoročné hospodárenie sa schvaľuje bez výhrad,
b)	celoročné hospodárenie sa schvaľuje s výhradami. V tomto prípade je obecné zastupiteľstvo povinné prijať opatrenia na nápravu nedostatkov.

Časť XI. 
Hlavný kontrolór obce 

1.	Osobitné postavenie v rámci nakladania s verejnými prostriedkami a vlastnými prostriedkami rozpočtu obce má hlavný kontrolór obce.
2.	V rámci rozpočtového procesu najmä:
a)	vypracováva odborné stanoviská k návrhu rozpočtu a k návrhu na zmenu rozpočtu, 
b)	vypracováva odborné stanoviská k hodnotiacej správe a záverečnému účtu,
c)	kontroluje hospodárenie s finančnými prostriedkami obce 
d)	kontroluje finančné plnenie rozpočtu,
e)	kontroluje programové plnenie rozpočtu obce.
2.	Výsledky svojej činnosti kontrolór predkladá obecnému zastupiteľstvu.

Časť XII.
Záverečné ustanovenia
§ 1
1.	Návrh rozpočtu obce, návrh na zmenu rozpočtu obce a záverečný účet musia byť pred schválením v obecnom zastupiteľstve uverejnené minimálne na 15 dní na úradnej tabuli obce. 
2.	Schválený rozpočet obce, schválený rozpočet obce vrátane zmien  a záverečný účet musia byť zverejnené po schválení  obecným zastupiteľstvom na úradnej tabuli obce. 
3.	Zmeny a doplnky týchto Zásad schvaľuje Obecné zastupiteľstvo v Zlatníkoch.
4.	Na týchto Zásadách sa uznieslo Obecné zastupiteľstvo v Zlatníkoch uznesením č. 25   zo dňa 13.12.2012.  Zásady nadobúdajú účinnosť  dňom ich schválenia obecným zastupiteľstvom.

V Zlatníkoch 28.11.2012

	Milan Gešnábel
	  Starosta obce